Ditiro 6 | Beibele Inthaneteng | Phetolelo ya Lefase le Lefsa
6 Bjale mehleng yeo ya ge barutiwa ba be ba oketšega, Bajuda ba ba bolelago Segerika+ ba ngongorega ka Bajuda ba ba bolelago Seheberu, gobane bahlologadi ba bona ba be ba tshedišwa mahlo kabong ya dijo ya letšatši le letšatši.+
2 Ka gona ba lesomepedi ba bitša lešaba la barutiwa gomme ba re: “Ga se mo go kgahlišago gore re tlogele lentšu la Modimo e le gore re abe dijo ditafoleng.+
3 Ka gona, lena bana babo rena inyakeleng+ banna ba šupago ba botumo bjo bobotse gare ga lena, bao ba tletšego moya o mokgethwa le bohlale,+ e le gore re ba bee ba okamele modiro wo wo o nyakegago;
4 eupša rena re tla ikgafela thapelong le bodireding bja lentšu.”+
5 Seo ba se boletšego sa kgahliša lešaba ka moka gomme ba hlaola Stefano monna yo a tletšego tumelo le moya o mokgethwa,+ le Filipi,+ Prokoro, Nikanoro, Timone, Paramena le Nikolase wa kua Antiokia yo a bego a sokologetše tumelong ya Sejuda.
6 Ba ba tliša go baapostola gomme ya re ge ba rapetše, bona ba ba bea diatla.+
7 Ka baka leo lentšu la Modimo la tšwela pele le gola+ gomme palo ya barutiwa ya tšwela pele e ata kudu+ Jerusalema; lešaba le legolo la baperisita+ la ikokobeletša+ tumelo.
8 Bjale Stefano a tletše kgaugelo ya Modimo le matla, a dira mehlolo e megolo le dipontšho+ bathong.
9 Eupša gwa tla banna ba bangwe ba ba tšwago go sehlopha seo se bitšwago Sinagoge ya Balokologi, ba tla ba na le Bakirene, Baaleksandria+ le ba ba tšwago Tsilitsia+ le Asia, e le gore ba ngangišane le Stefano.
10 Lega go le bjalo, ba be ba sa kgone go ikemela go bohlale+ le moya woo a bego a bolela+ ka wona.
11 Ke moka ba hlohleletša batho ka sephiring gore ba re:+ “Re mo kwele a bolela dipolelo tša maroga+ ka Moshe le ka Modimo.”
12 Ba hlohleletša batho, banna ba bagolo, le bamangwalo gomme ba mo wela godimo ka tšhoganetšo ba mo iša go Sanhedrine*+ ka šiši.
13 Ke moka ba tliša dihlatse tša maaka+ tšeo di itšego: “Monna yo ga a kgaotše go bolela dilo tše di lwantšhanago le lefelo le le lekgethwa le Molao.+
14 Ka mohlala, re mo kwele a bolela gore Jesu yo wa Monatsaretha, o tla phušola lefelo le gomme a fetoša metlwae yeo Moshe a e fetišeditšego go rena.”
15 Ke moka ge bohle bao ba dutšego go Sanhedrine ba mo lebelela,+ ba bona gore sefahlego sa gagwe se be se le bjalo ka sefahlego sa morongwa.+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D44%26Chapter%3D6%26wtlocale%3DSE%26srcid=share⊂ject=Bala Beibele Inthaneteng